b'\n_START_ARTICLE_\nArmbrust\n_START_SECTION_\nRazvoj\n_START_PARAGRAPH_\nMinomet so za\xc4\x8deli razvijati okoli leta 1970 v nem\xc5\xa1ki tovarni Messerschmitt B\xc3\xb6lkov-Blohm, ki je bila znana po izdelavi helikopterjev, raket in druge visokotehnolo\xc5\xa1ke opreme. Razvoj minometa je trajal ve\xc4\x8d let, saj je oro\xc5\xbeje mo\xc4\x8dno odstopalo od tedanjih ro\xc4\x8dnih netrzajnih minometov. Serijska proizvodnja se je za\xc4\x8dela v belgijski tovarni PRB, kasneje pa \xc5\xa1e drugje._NEWLINE_Prednosti tega oro\xc5\xbeja pred ostalimi dotedaj znanimi raketometi so bile: iz cevi ni spro\xc5\xa1\xc4\x8dal plamenov ali dima, po\xc4\x8di manj kot pi\xc5\xa1tola, je enostaven za uporabo, ter ne zahteva posebnega vzdr\xc5\xbeevanja. Vse te lastnosti pomenijo, da je raketomet mogo\xc4\x8de uporabljati v zaprtih prostorih, v bli\xc5\xbeini vnetljivih snovi oz. povsod. Strelec lahko kjerkoli zavzame strelni polo\xc5\xbeaj, ne da bi ga skrbelo, da bi ga dim minometa izdal. Njegova dobra lastnost je tudi enostavna uporaba in usposabljanje. Minomet omogo\xc4\x8da zadevanje ciljev do 300m. Oro\xc5\xbeje ima poleg dobrih lastnosti tudi nekaj slabih, te so: te\xc5\xbea, prebojnost in cena.\n_START_SECTION_\nOpis\n_START_PARAGRAPH_\nArmbrust je sestavljen iz cevi, namerilne naprave, spro\xc5\xbeilca in delov za no\xc5\xa1enje. Cev vsebuje izstrelek, pogonsko smodni\xc5\xa1ko polnitev, dva bata in protiute\xc5\xbe. Smodni\xc5\xa1ka polnitev se nahaja na sredini cevi med dvema batoma. Pred sprednjim batom je izstrelek, za zadnjim batom pa je protiute\xc5\xbe v obliki bloka plasti\xc4\x8dnih plo\xc5\xa1\xc4\x8dic. Cev je na obeh koncih zo\xc5\xbeena kar prepre\xc4\x8duje izhod batov iz cevi, to pa zagotavlja, da smodni\xc5\xa1ki plini po izstrelitvi ne zapustijo cevi. Ti se spro\xc5\xa1\xc4\x8dajo po\xc4\x8dasi zato je pok minimalen, sli\xc5\xa1i se le gibanje premi\xc4\x8dnih delov. Netrzajnost minometa je posledica gibanja mine naprej in protiute\xc5\xbei nazaj._NEWLINE_Merilna naprava je refleksnega tipa in je name\xc5\xa1\xc4\x8dena v ohi\xc5\xa1ju na levi strani cevi. Med prena\xc5\xa1anjem je zlo\xc5\xbeena v ohi\xc5\xa1ju, pred uporabo pa jo strelec zasu\xc4\x8de navzven. Merilna naprava nima pove\xc4\x8dave, na desnem robu vidnega polja so ozna\xc4\x8dene strelne daljave 150-500m, v sredini pa so namerilni kri\xc5\xbeci._NEWLINE_Spro\xc5\xbeilni mehanizem vsebuje piezoelektri\xc4\x8dni element, ki pri pritisku na spro\xc5\xbeilec generira elektri\xc4\x8dni tok, potreben za v\xc5\xbeig pogonske polnitve. Spro\xc5\xbeitev je mo\xc5\xbeno ponoviti \xc4\x8de prvi poskus ne uspe._NEWLINE_Za no\xc5\xa1enje oz. dr\xc5\xbeanje ima minomet pi\xc5\xa1tolski ro\xc4\x8daj, oporo za ramo, sprednjo oporo, ro\xc4\x8daj za no\xc5\xa1enje in jermen. Ti deli tudi omogo\xc4\x8dajo streljanje iz stoje\xc4\x8dega, kle\xc4\x8de\xc4\x8dega, sede\xc4\x8dega in le\xc5\xbee\xc4\x8dega polo\xc5\xbeaja.'